TikTok moet verduidelik ná uitdaging glo jong lewens eisTikTok hou vol die uitdaging het bestaan lank voor die platform. (Foto: Maroela Media) Die ouers van twee jong meisies wat dood is nadat hulle aan ŉ gewilde maar gevaarlike TikTok-uitdaging deelgeneem het, gaan voort met hul dagvaarding van die sosialemediaplatform oor die kinders se dood. Arriani Jaileen Arroyo (9) is in Februarie verlede jaar dood weens versmoring, terwyl die agtjarige Lalani Walton in Julie dieselfde jaar dood is, ook weens versmoring deur verwurging. Hul gesinne voer aan die sogenaamde blackout-uitdaging was die oorsaak daarvan. Arriani en Lalani se gesinne werk nou saam met die Social Media Victims Law Centre om TikTok namens hul dogters te dagvaar. Die hofsaak het opnuut die soeklig geplaas op gevaarlike uitdagings op sosialemediaplatforms en die uitwerking daarvan op veral jong kinders. Die kinders se gesinne eis antwoorde van die sosialemediareus en sê hulle hoop om ander kinders dieselfde lot te spaar. “Ons wil hê mense moet daarvan bewus wees; ons wil nie hê ander kinders daarbuite moet weer ŉ statistiek van hierdie situasie wees nie,” het Heriberto Arroyo Roman, Arriani se pa, aan ABC News gesê. “Ons wil seker maak ander kinders word gered.” Luidens die hofsaak wat die regsentrum namens die gesinne aanhangig gemaak het, het verskeie kinders in verskeie Amerikaanse deelstate en ander lande weens versmoring gesterf nadat hulle die sogenaamde blackout-uitdaging op die proef gestel het. Parents of girls aged 8 and 9, Arriani Jaileen Arroyo and Lalani Erika, 'who accidentally hanged themselves are suing TikTok after being bombarded with "Blackout Challenge" videoshttps://t.co/ZahqzkFc8R — Mp3shot Ent (@YoungJa53227825) July 5, 2022 In dié uitdaging wurg kinders hulself tot hulle hul bewussyn verloor, ŉ aktiwiteit wat glo op hul TikTok-app se “For You”-bladsy aan hulle voorgestel is. Luidens die hofstukke is “TikTok se algoritme ontwerp om TikTok-uitdagings aan jong gebruikers te bevorder om hul wisselwerking te verhoog en TikTok se winste te maksimaliseer”. Hulle voer ook aan die maatskappy het geweet sommige uitdagings wat glo onder jong gebruikers bevorder is, kan dodelik wees. Die maatskappy het egter niks daaraan gedoen nie. Luidens die hofstukke het TikTok geen of hopeloos onvoldoende stappe gedoen om die verspreiding van die blackout-uitdaging te verhoed nie. Meer spesifiek selfs, het die maatskappy niks gedoen om die algoritme te keer om kinders daarheen te herlei nie, ondanks ŉ kennisgewing en die voorsienbaarheid dat dié versuim tot selfs meer beserings en sterftes kan lei, ook onder kinders. Die Amerikaanse Sentrums vir Siektebeheer en Voorkoming (CDC) sê egter verskillende weergawes van die uitdaging bestaan al jare lank, selfs lank voor die aanvang van sosiale media. Die hofstukke beweer nietemin dat TikTok se algoritme kinders aan die neigings blootstel en wel met dodelike gevolge. Matthew Bergman, stigter van die Social Media Victims Law Centre, het aan ABC News gesê die hofsaak wentel om TikTok se beheptheid met winsgewendheid, glo sonder inagneming van die skadelike uitwerking wat dit op die platform se jong gebruikers kan hê. Die Arroyo-gesin voer aan TikTok bevorder ingenieursontwerpte verslawing weens die eindelose afrolopsie, die merk van mense, kennisgewings en regstreekse stories. TikTok het vroeër al gesê die uitdaging het bestaan lank voor die platform op die been gebring is en dat dit nooit ŉ TikTok-neiging was nie. Die maatskappy sê ook hy bly waaksaam oor gebruikersveiligheid en sal inhoud verwyder indien nodig. Monitor kinders se gebruik Indien jy nou na die “blackout challenge” op TikTok soek, word ŉ gebruiker na ŉ bladsy herlei wat waarsku dat sommige uitdagings gevaarlik, ontstellend of selfs nagemaak kan wees. Sosialemediawebwerwe soos TikTok bevorder inhoud op grond van ŉ gebruiker se voorkeure, het dr. Lois Lee, ŉ lid van die Amerikaanse Pediatriese Raad oor Besering, Geweld en Vergiftigingsvoorkoming, aan The New York Times gesê. Sonder ouerbeheer kan kinders dus blootgestel word aan ŉ verskeidenheid van inhoud, ook video’s wat hulle dalk nie verstaan nie. Die organisasie stel voor dat ouers hul kinders se sosialemediagebruik dophou en skermtyd beperk. As kinders boonop sien dat ŉ klomp mense van ŉ video gehou het, kan hulle dalk dink dit is veilig en pret om te probeer doen, sonder om ŉ benul te hê van die gevolge. Veral laerskoolkinders het nie die kennis of insig om te besef wanneer iets werklik gevaarlik is nie.